Zemanová, Anna, poslankyňa NR SR (2018-05-10):
Vážený pán podpredseda, pán minister, kolegyne, kolegovia, rada by som sa tiež v krátkosti vyjadrila k tomuto návrhu zákona a doplnila aj informácie, ktoré pán minister v svojej úvodnej reči neuviedol, ale sú dôležité. A pre úplnosť chcem povedať, že v písomnej časti táto informácia je napísaná a týka sa práve aj dôvodu, jedného dôvodu, pre ktorý bola táto novela zákona pripravená. Išlo vlastne o to ako z aplikačnej praxe rozhodnutie Európskeho súdneho dvora, kde Slovenská republika prehrala súdny spor ohľadom prevádzkovania skládky odpadov Žilina-Považský Chlmec, kde nebol plán úpravy skládky a bez toho, aby bolo prijaté konečné rozhodnutie o tom, či táto skládka môže pokračovať vo svojej prevádzke na základe schváleného plánu úpravy a Slovenská republika si nesplnila svoje povinnosti vyplývajúce zo smernice. A z týchto dôvodov Súdny dvor rozhodol a vyhlásil, že Slovenská republika si tým, že dovolila prevádzkovanie skládky odpadov Žilina-Považský Chlmec bez plánu úpravy skládky a bez toho, aby bolo prijaté konečné rozhodnutie o tom, či táto skládka môže pokračovať vo svojej prevádzke na základe schváleného plánu úpravy, nesplnila povinnosti, ktoré jej vyplývajú z čl. 14 písm. a) až c) smernice Rady o skládkach odpadov. Slovenská republika je povinná nahradiť trovy konania. Výška týchto trov tam nebola uvedená. Chcem však povedať, že k tomuto konaniu bude pravdepodobne nasledovať ďalšie konanie, a to je konanie o udelení pokuty, ktorú bude platiť slovenská strana a tieto pokuty môžu byť vo výške, penále vo výške 6 793 eur za každý deň omeškania a paušálnu pokutu vo výške 743 eur 60 centov za deň pri zachovaní minimálnej celkovej výšky 939-tisíc eur za každý deň omeškania. Čiže znamená to, že tieto penále a pokuta sa môžu vyšplhať do miliónových výší a to z dôvodu zanedbania povinnosti a nesprávneho konania orgánov štátnej správy na slovenskej strane. Z toho dôvodu by som chcela poukázať na to, že táto skládka nebola jediná. Možno bola jedna z mála, z ktorých bolo podanie na Súdny dvor, ale kandidátov na takéto okolnosti a tieto prípady na Slovensku máme oveľa viacej a tým by som sa rada venovala a vymenovala aspoň niektoré z nich. A poukázala na to, že konanie, resp. nekonanie štátnych orgánov vo veci ochrany životného prostredia na Slovensku sú niekedy katastrofálne, neodborné, poškodzujúce životné prostredie a v konečnom dôsledku aj štátny rozpočet. A ešte môžem dodať aj poškodzujúce zdravie obyvateľov. Chcem poukázať to na konkrétnych príkladoch. Napríklad len v Bratislavskom samosprávnom kraji ide o skládky odpadu v Podunajských Biskupiciach, mestskej časti Bratislavy Podunajské Biskupice, v Ivanke pri Dunaji, v Moste pri Bratislave, ale aj niekde inde, napríklad jedna z neslávnych skládok v Hlohovci. Vymožiteľnosť práva a postih úradov, ktoré konajú v rozpore zákonov, v rozpore so zákonov o vodách, rozpore so zákonom o odpadoch a v neposlednom rade práve v rozpore so zákonom o integrovanom povoľovaní a kontrole, prevencii znečisťovania. Tieto skládky sú prevádzkované bez príslušných povoľovaní a v kapacitách, ktoré spĺňajú kritériá prílohy tohto zákona, kedy by mali mať integrované povolenie. Tento zákon, ktorý ste, pán minister, predložili, rieši niektoré prípady, sprísňuje niektoré postupy pri skládkach, ktoré už majú povolenie vydané, avšak nič nerobíte kvôli tomu, že ako majú orgány postupovať v prípade, že skládka je prevádzkovaná a mala by mať integrované povolenie. Neupravujete, resp. možno v zákone sa to nedá, pretože vymáhateľnosť práva a dodržiavanie zákonov je elementárnou povinnosťou a slušnosťou orgánov štátnej správy, ale váš rezort v tejto oblasti koná veľmi málo a nefunkčne. A dovolím si povedať, že v niektorých prípadoch aj účelovo a tieto povolenia, rozhodnutia, kontroly úmyselne bagatelizuje, čím sa dopúšťa ohrozenia životného prostredia na hranici trestného činu. Čiže z tohto dôvodu vás, alebo sa obraciam na vás s návrhom, aby ste doplnili tento návrh zákona práve v povinnosti, aby úrady štátnej správy, Slovenská inšpekcia životného prostredia, ktorá má v kompetencii ako integrovaný špecializovaný úrad, práve je to jej úloha pri vydávaní povolení, aby takéto skládky, o ktorých vieme, ktoré sú zmapované, aby proaktívne v lehote, ktorú určíte, ale nemala by to byť dlhšie ako pol roka, vykonala kontroly a nariadila týmto prevádzkovateľom alebo vlastníkom pozemkov, na ktorých sa prevádzkuje takáto skládka, aby dali do poriadku jednak povoľovací proces, ale jednak v prvom rade aby boli zabezpečené opatrenia na ochranu životného prostredia, zastavenie týchto prevádzok, resp. ich úprava. Ďakujem pekne.